CELEX: 62008TN0353
Language: sk
Date: 2008-08-26 00:00:00
Title: Vec T-353/08: Žaloba podaná 26. augusta 2008 – vwd Vereinigte Wirtschaftsdienste/Komisia

22.11.2008   
            
            
               SK
            
            
               Úradný vestník Európskej únie
            
            
               C 301/41
            
         Žaloba podaná 26. augusta 2008 – vwd Vereinigte Wirtschaftsdienste/Komisia
   (Vec T-353/08)
   (2008/C 301/70)
   Jazyk konania: nemčina
   Účastníci konania
   
      Žalobkyňa: vwd Vereinigte Wirtschaftsdienste AG (Frankfurt nad Mohanom, Nemecko) (v zastúpení: R. Bechtold, U. Soltész a C. von Köckritz, Rechtsanwälte)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť podľa článku 231 ods. 1 ES rozhodnutie Komisie z 19. februára 2008 – COMP/M.4726 – Thomson Corporation/Reuters Group v celom rozsahu,
            
         
               —
            
            
               zaviazať Komisiu podľa článku 87 ods. 2 Rokovacieho poriadku Súdu prvého stupňa na náhradu trov konania.
            
         Žalobné dôvody a hlavné tvrdenia
   Žalobkyňa napáda rozhodnutie Komisie z 19. februára 2008 vo veci COMP/M.4726 – Thomson Corporation/Reuters Group, ktorým Komisia vyhlásila koncentráciu spoločností ponúkajúcich finančné informácie Thomson Corporation a Reuters Group podľa článku 8 ods. 2 nariadenia ES o kontrole koncentrácií (1) za zlučiteľné so spoločným trhom.
   Žalobkyňa na odôvodnenie svojej žaloby uvádza, že napadnuté rozhodnutie je postihnuté zjavne nesprávnym posúdením a nesprávnym právnym posúdením, ako aj podstatnými procesnými vadami. V tomto ohľade žalobkyňa uvádza desať žalobných dôvodov.
   Po prvé bol nesprávne vymedzený trh s real-time datafeeds, v dôsledku čoho je rozhodnutie rozporuplné a v rozpore s rozhodovacou praxou Komisie.
   Po druhé bolo nesprávne zhodnotené postavenie účastníkov koncentrácie na trhu a účinky koncentrácie na trhoch s real-time datafeeds tým, že pri posudzovaní horizontálnych účinkov koncentrácie bol nesprávne posúdený konkurenčný tlak vychádzajúci od spoločnosti Thomson a vertikálne účinky koncentrácie boli ignorované.
   Po tretie bol pri posudzovaní horizontálnych účinkov koncentrácie na trhu s market data platforms zanedbaný konkurenčný tlak, ktorý vychádzal od spoločnosti Thomson v spojení so spoločnosťou Vombat ako jediným vážne braným potenciálnym konkurentom.
   Po štvrté nebolo overené koncentráciou podmienené posilnenie popudu spoločnosti Reuters na zabránenie prístupu tretích osôb ku contribution data.
   Po piate bolo nesprávne posúdené postavenie účastníkov koncentrácie a účinky koncentrácie na trhu s news a bez zreteľného odôvodnenia bol umožnený vznik monopolu na upstream trhu.
   Po šieste neboli uskutočnené dostatočné prieskumy súťažných účinkov koncentrácie na trhoch s desktop products in reseach & asset management a predovšetkým na trhoch s wealth management desktop products.
   Po siedme neboli preskúmané celkové negatívne účinky koncentrácie presahujúce hranice trhov, hoci Komisia v rozhodnutí priznala, že sa relevantné trhy prekrývajú.
   Po ôsme sa považovali za dostatočné záväzky, ktoré sa netýkajú všetkých trhov, na ktorých bude podľa žalobkyne koncentrácia viesť k obmedzeniu efektívnej hospodárskej súťaže.
   Po deviate boli navyše záväzky v dotknutých oblastiach nevhodné na to, aby zaistili efektívnu hospodársku súťaž.
   Po desiate bolo procesnými vadami porušené právo žalobkyne na spravodlivé súdne konanie.
   
      (1)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie ES o kontrole koncentrácií) (Ú. v. EÚ L 24, s. 1; Mim. vyd. 08/003, s. 40).